續洗兵馬上李制置
作者：洪咨夔
朝代：宋

paragraphs: 太白過午芒角獰，蚩尤亙天鉤尾赬。
淮東千里正齁寢，夜半洶湧傳邊聲。
王師北渡衄泗口，胡馬南牧摇青平。
擁城敗將死蝸縮，護堡羸卒飛猱驚。
詩書元帥戒夙駕，往試百萬胸中兵。
幾人險語挽衣斷，甚至涕泗交縱橫。
李晟爲國不虛出，裴度與賊難俱生。
兩軍相持以氣勝，督戰火急開行營。
長江漲綠馮夷舞，擊楫東來親一鼓。
威靈閃閃動牛斗，精采軒軒起貔虎。
金牌銀牌膽爲冷，千戶萬戶色如土。
尺兵寸鏃不待施，已覺目中無此虜。
四旬頡頏鬭困獸，一夕倉皇竄饑鼠。
不聞令狐戛刁斗，但見龜山撐窣堵。
麥畦黄裏栗留風，秧甽青邊勃姑雨。
老農想見太平年，買酒煮茶相勞苦。
黄旗紫蓋祥光開，宮柳飛絮公歸來。
平淮勒碑字如斗，鐃歌奏曲聲如雷。
奉觴再拜白壽母，兒輩破賊邊州回。
歡然一笑春滿面，婆娑起舞斑衣萊。
還觀先正紹興日，立朝清節高崔嵬。
獨於和議植赤幟，坐令火德然寒灰。
家傳此意石不轉，事業自許圖雲臺。
從今着手快經理，一洗河洛無纖埃。
君不見武侯用西蜀，誅賞大明人自服。
又不見叔子鎮襄陽，恩信一孚江漢皆金湯。